barátság címke – 777
A gimis éveink nem mindig a legkönnyebbek. Keressük önmagunkat, szeretnénk, ha szeretnének, ha népszerűek lennénk, és valami elképzelésünk talán akad már a jövőt illetően. Emlékszem, ennyi idősen én ittam az idősebbek, tapasztaltabbak szavait és sokkal többet tudtam meríteni belőlük, mint a tinioldalak tanácsaiból.
Álljon itt három gondolat, amit nekem is jó lett volna tudnom gimnazistaként.
Az élet tele van szépséggel és olyan pillanatokkal, amelyeket érdemes teljesen átélni. Egy színdarab, amely könnyeket fakaszt, egy kiváló steak egy étteremben a legjobb barátainkkal, egy tengerparti naplemente a kedvesünkkel, egy ima, amiben valóban találkozunk a Szenttel… Ezek azok a pillanatok, amelyekért igazán érdemes élni. De ahhoz, hogy ezeket a pillanatokat, amikor eljön az idejük, teljes valójukban át tudjuk élni, a hétköznapokban kell elkezdenünk a felkészülést; napról napra tanulni jelen lenni, megérkezni az itt és mostba.